О Б Р А З Л О Ж Е Њ Е

I. УСТАВНИ ОСНОВ ЗА ПОТВРЂИВАЊЕ СПОРАЗУМА

Уставни основ за потврђивање Споразума између Савета министара Босне и Херцеговине, Владе Републике Бугарске, Влaде Републике Хрватске, Владе Мађарске, Владе Републике Северне Македоније, Владе Црне Горе, Владе Републике Србије, Владе Словачке Републике и Владе Републике Словеније о сарадњи и координацији у трагању и спасавању у ваздухопловству садржан је у члану 99. став 1. тачка 4) Устава Републике Србије, по којем Народна скупштина потврђује међународне уговоре кад је законом предвиђена обавеза њиховог потврђивања.

II. РАЗЛОЗИ ЗБОГ КОЈИХ ПРЕДЛАЖЕ ПОТВРЂИВАЊЕ СПОРАЗУМА

Закључком 05 Број: 337-162/2023-1 од 12. јануара 2023. године, Влада Републике Србије утврдила је Основу за закључивање Споразума између Савета министара Босне и Херцеговине, Владе Републике Бугарске, Влaде Републике Хрватске, Владе Мађарске, Владе Републике Северне Македоније, Владе Црне Горе, Владе Републике Србије, Владе Словачке Републике и Владе Републике Словеније о сарадњи и координацији у трагању и спасавању у ваздухопловству (у даљем тексту: Споразум), прихватила текст Споразума и овластила Мирјану Чизмаров, директорку Директората цивилног ваздухопловства Републике Србије да у име Владе потпише наведени споразум.

Овлашћени представници Владе Републике Северне Македоније, Владе Црне Горе, Владе Републике Србије и Владе Републке Словеније потписали су Споразум 22. фебруара 2023. године у Охриду.

Предметни споразум је потврђен од стране Скупштине Републике Северне Македоније на седници одржаној 2. новембра 2023. године и Скупштине Црне Горе на седници одржаној 12. фебруара 2025. године.

Израду и закључивање Споразума иницирали су представници Републике Србије у Регионалном саветодавном комитету за трагање и спасавање у цивилном ваздухопловству, основаном 2016. године у Београду.

Споразум представља општи оквир за сарадњу и координацију активности тела задужених за трагање и спасавање у ваздухопловству, а конкретне процедуре за ангажовање спасилачких јединица на територији државе друге стране уговорнице биће дефинисане билатералним оперативним споразумима. Потврђивањем наведеног споразума, Република Србија би поступила у складу са стандардом предвиђеним од стране Међународне организације цивилног ваздухопловства (у даљем тексту: „*ICAO*”), којим се државама чланицама налаже да успоставе сарадњу и координацију активности између тела задужених за трагање и спасавање у цивилном ваздухопловству, са посебним нагласком на координацију у случају учешћа у трагању и спасавању на територији друге државе, као и у пограничним областима. У том смислу, ICAO тражи од држава чланица које се међусобно граниче да закључе споразуме о координацији којима би се, пре свега, утврдиле процедуре уласка на територију друге државе у најкраћем року и уз што мање формалности, али и принципи комуникације и сарадње у спровођењу операција трагања и спасавања, олакшице у транзиту преко територије држава страна уговорница и друга питања.

На захтев Републике Србије унета је одредба у члану 13. став 3. Споразума да Страна која приступа споразуму мора бити члан ICAO, а самим тим и члан Уједињених нација. Непотврђивањем Споразума од стране Републике Србије пре његовог формалног ступања на снагу (потребно да га потврде три Стране), може се отворити питање евентуалне измене одредбе у члану 13. став 3. Споразума, без могућности Републике Србије да утиче на одлуку.

Споразум ступа на снагу након што га потврде три Стране, а депозитар је Република Србија.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. овог закона потврђује се Споразум.

Чланом 2. овог закона утврђују се текстови Споразума у оригиналу на енглеском језику и преводу на српски језик.

Чланом 3. овог закона утврђује се дан ступања на снагу овог закона и то тако да закон ступа на снагу осмог дана од дана објављивања у „Службеном гласнику Републике Србије-Међународни уговори”.

IV. СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕМ КОНВЕНЦИЈЕ

Извршавањем Споразума између Савета министара Босне и Херцеговине, Владе Републике Бугарске, Влaде Републике Хрватске, Владе Мађарске, Владе Републике Северне Македоније, Владе Црне Горе, Владе Републике Србије, Владе Словачке Републике и Владе Републике Словеније о сарадњи и координацији у трагању и спасавању у ваздухопловству не стварају се финансијске обавезе за Републику Србију.

V. ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно издвајање средстава из буџета Републике Србије.